[pic] | EVROPSKA KOMISIJA |

Bruselj, 31.8.2010

COM(2010) 446 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/011 NL/NXP Semiconductors, Nizozemska)

OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) do letne zgornje meje 500 milijonov EUR poleg ustreznih razdelkov finančnega okvira.

Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Nizozemska je 26. marca 2010 predložila vlogo EGF/2010/011 NL/NXP Semiconductors za finančni prispevek iz ESPG po odpuščanju presežnih delavcev v podjetju NXP Semiconductors Netherlands BV (v nadaljnjem besedilu: NXP) na Nizozemskem.

Ko je Komisija to vlogo temeljito preučila, je v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi te uredbe.

POVZETEK VLOGE IN ANALIZA

Ključni podatki:

Referenčna št. ESPG: EGF/2010/011

Država članica Nizozemska

Člen 2 (a)

Zadevno podjetje NXP Semiconductors Netherlands BV

Dobavitelji in proizvajalci v poproizvodni fazi Jih ni.

Referenčno obdobje 1. 10. 2009 do 31. 1. 2010

Začetni datum prilagojenih storitev 1. 10. 2009

Datum vloge 26. 3. 2010

Presežni delavci v referenčnem obdobju 590

Presežni delavci pred referenčnim obdobjem ali po njem 0

Presežni delavci, za katere je predvidena pomoč 512

Prilagojene storitve: proračun v EUR 2 672 395

Izdatki za izvajanje ESPG[3]: proračun v EUR 111 350

% izdatkov za izvajanje ESPG 4 %

Celotni proračun v EUR 2 783 745

Prispevek ESPG v EUR (65 %) 1 809 434

1. Vloga je bila Komisiji predložena 26. marca 2010. Do 3. junija 2010 je bila dopolnjena z dodatnimi informacijami.

2. Vloga izpolnjuje pogoje za uporabo ESPG iz člena 2(a) Uredbe (ES) št. 1927/2006 in je bila predložena v 10 tednih, kot je določeno v členu 5 navedene uredbe.

Povezava med odpuščanjem presežnih delavcev in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize

3. Za vzpostavitev povezave med odpuščanjem presežnih delavcev ter svetovno finančno in gospodarsko krizo Nizozemska navaja, da je trg polprevodnikov[4] visoko konkurenčni svetovni trg z omejenim številom pomembnih akterjev. Leta 2009 je 20 največjih proizvajalcev pomenilo 63 % svetovnega trga[5]. Zaradi tega so proizvajalci pod stalnim pritiskom glede znižanja stroškov. Nizozemska se sklicuje na dosti nižje plače pri proizvajalcih polprevodnikov v Aziji. Na Nizozemskem so neposredni stroški za plače za 54 % višji kot na primer v Singapurju, medtem ko je razlika med posrednimi stroški za plače 47 %. Iz letnih podatkov o prodaji, ki jih je zagotovil iSuppli Corporation, izhaja, da se je evropski delež trga znižal s 14,9 % leta 2005 na 11,2 % leta 2009, pri čemer se je za največje akterje v Aziji povečal z 39,7 % leta 2005 na 43,3 % leta 2009. Menjalni tečaj EUR/USD je dodatno poslabšal položaj evropskih proizvajalcev, saj so stroški nastali v EUR, izdelki pa so bili prodani v USD.

4. Nizozemska nadalje trdi, da je vpliv sprememb v svetovni trgovini dodatno poslabšala gospodarska in finančna kriza, saj je trg za polprevodnike zelo občutljiv za spremembe v gospodarski rasti. Aprila 2009 se je svetovni promet s polprevodniki znižal za 25,1 % v primerjavi z aprilom 2008.

Navedba števila presežnih delavcev in skladnost z merilom iz člena 2(a)

5. Nizozemska je to vlogo predložila v skladu z merilom za pomoč iz člena 2(a) Uredbe (ES) št. 1927/2006, ki zahteva, da je v podjetju v državi članici v štirih mesecih vsaj 500 presežnih delavcev, vključno z odpuščenimi delavci pri dobaviteljih in proizvajalcih v poproizvodni fazi.

6. V vlogi je navedenih 590 odpuščenih presežnih delavcev v enem samem podjetju – NXP – v štirimesečnem referenčnem obdobju od 1. oktobra 2009 do 31. januarja 2010. Od teh odpuščenih delavcev jih je bilo 473 izračunanih v skladu z določbami prve alinee in 117 v skladu z določbami druge alinee drugega odstavka člena 2 Uredbe (ES) št. 1927/2006.

Pojasnitev nepredvidene narave navedenega odpuščanja presežnih delavcev

7. Nizozemski organi trdijo, da navkljub dejstvu, da si je NXP v preteklih letih opazno prizadeval za zmanjšanje svojih proizvodnih stroškov, da bi ostal konkurenčen na svetovnem trgu, ni bilo mogoče predvideti, da bodo proizvajalci polprevodnikov v Aziji tako močno izboljšali svoj konkurenčni položaj. Znižanja stroškov NXP-ja niso mogla nadomestiti primerjalne prednosti, pridobljene z nizkimi plačami v Aziji. Sedanja gospodarska in finančna kriza je dodatni dejavnik, ki ga ni bilo mogoče predvideti.

Opredelitev podjetij, ki odpuščajo, in delavcev, za katere je predvidena pomoč

8. V vlogi je navedenih 590 presežnih delavcev v enem samem podjetju NXP, od katerih jih je 512 s predvideno pomočjo. Za preostale delavce se pričakuje, da bodo zaposlitev poiskali sami, brez pomoči iz ESPG, ali da bodo zapustili trga dela.

9. Razčlenitev delavcev, za katere je predvidena pomoč:

Kategorija Število Odstotek

Moški 425 83

Ženske 87 17

Državljani EU 486 95

Nedržavljani EU 26 5

Stari 15 do 24 let 1 > 0

Stari 25 do 54 let 450 88

Stari 55 do 64 let 61 12

V zgornje kategorije je vključenih 7 delavcev (1,3 %) z dolgotrajnimi zdravstvenimi težavami ali invalidnostjo.

10. Po poklicnih kategorijah je razčlenitev naslednja:

Kategorija Število Odstotek

Menedžerji 10 2

Strokovnjaki 20 4

Tehniki 24 4

Uradniki za pisarniško poslovanje 14 3

Poklici za storitve, prodajalci 4 1

Upravljavci strojev in naprav, industrijskiizdelovalci in sestavljavci 440 86

11. Nizozemska je v skladu s členom 7 Uredbe (ES) št. 1927/2006 potrdila, da je uporabila politiko enakosti žensk in moških ter nerazlikovanja ter jo bo še naprej uporabljala v različnih fazah izvajanja in še zlasti pri dostopu do ESPG.

Opis zadevnega ozemlja ter njegovih organov in zainteresiranih strani

12. NXP se nahaja v Nijmegenu v deželi Gelderland (regija NL22 NUTS II) in v Eindhovenu v deželi Severni Brabant (regija NL41 NUTS II). Odpuščanja presežnih delavcev najbolj zadevajo območje Nijmegena in njegove okolice, saj je bila večina odpuščanj v proizvodnem obratu NXP v Nijmegenu.

13. Pristojni organ je nizozemsko Ministrstvo za zaposlovanje in socialne zadeve. Za izvajanje ukrepov je zadolžen NXP prek svojega centra za mobilnost „NXT Job“. Druge udeležene strani sta občini Nijmegen in Eindhoven, sindikati FNV („Federale Nederlandse Vaksbeweging“) Bondgenoten, CNV („Christelijk Nationaal Vakverbond in Nederland“), Dienstenbond, De Unie in VHPP („Belangen Vereniging Hoger opgeleid Personeel“), urada v Nijmegenu in Eindhovenu, pristojna za plačevanje nadomestil UVW („Uitvoeringsinstituut WerknemersVerzekeringen“) Werkbedrijf, regionalni centri za usposabljanje v Nijmegenu in Eindhovenu, Hoge School Arnhem Nijmegen, Avans Hogescholen, Tehnična univerza Eindhoven, organizacija Učenje in delo Nijmegen („Leren en Werken Nijmegen“).

Pričakovani vpliv odpuščanja presežnih delavcev na stopnjo zaposlenosti na lokalni, regionalni ali državni ravni

14. Od 590 odpuščenih presežnih delavcev jih je bilo 526 odpuščenih v Nijmegenu in 76 Eindhovenu. Nizozemski organi trdijo, da bodo odpuščanja presežnih delavcev v Nijmegenu imela pomemben vpliv na lokalni ravni, saj je NXP največji delodajalec v industriji na tem območju. Zagotavljal je zaposlitev mnogim nizko kvalificiranim delavcem, ki so desetletja delali v tem podjetju. Pomanjkanje priložnosti za delo v podobnih podjetjih v regiji bo problematično zlasti za delavce z zelo specializiranimi izkušnjami v proizvodnji. Glede na navedbe Nizozemske so razmere v Eindhovenu, kjer odpuščanja presežnih delavcev zadevajo v glavnem dejavnosti R&R, nekoliko drugačne. Odpuščeni delavci NXP-ja imajo izkušnje, a te ustrezajo le omejenemu segmentu trga, druga podjetja R&R pa je prizadela gospodarska in finančna kriza.

15. Nizozemski organi kot posledico gospodarske in finančne krize napovedujejo poslabšanje gospodarskih razmer v vseh deželah Nizozemske v letu 2010 glede na leta pred krizo. Zato so odpuščanja presežnih delavcev v NXP-ju samo še poslabšala obstoječe razmere.

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

16. Naslednji predlagani ukrepi iz usklajenega svežnja prilagojenih storitev so vsi namenjeni za ponovno vključitev delavcev na trg dela. Te ukrepe bo zagotovil NXT Job , center za mobilnost, ki ga je ustanovil NXP.

17. Začetna faza in spremljanje ob prehodu iz ene zaposlitve v drugo To zajema skupinska informacijska srečanja v zvezi z ukrepi, ki so na voljo, začetni intervju in registracijo odpuščenih delavcev, sestanek z individualnim mentorjem, ki je na razpolago za trajanje njihove ponovne vključitve, določitev najustreznejših ukrepov. Ta ukrep prav tako vključuje spremljanje ob prehodu iz ene zaposlitve v drugo, ki ga sestavljajo programi po meri, ki vključujejo oceno znanj in spretnosti, določitev akcijskega načrta za poklicno pot in usposabljanjem, usposabljanje glede prijavljanja za zaposlitev, zagotavljanje informacij o prostih delovnih mestih ter dejavno navezovanje stikov z možnimi novimi delodajalci.

18. Usposabljanje in preusposabljanje: Ta ukrep zajema poklicno usposabljanje. Individualni načini usposabljanja temeljijo na povpraševanju trga dela in so določeni v tesnem sodelovanju z odpuščenimi delavci, organizacijami socialnih partnerjev (organizacijami delodajalcev in delojemalcev) ter zainteresiranimi stranmi v zadevni regiji.

19. Priznavanje predhodnih izkušenj Ta ukrep zajema oceno predhodnega znanja in izkušenj vsakega posameznega delavca ter določitev področij, za katera je potrebno dodatno usposabljanje.

20. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo upravljanje in nadzor ter informiranje in obveščanje javnosti.

21. Prilagojene storitve, ki so jih predložili nizozemski organi, so aktivni ukrepi na trgu dela v okviru upravičenih ukrepov, določenih v členu 3 Uredbe (ES) št. 1927/2006. Nizozemski organi ocenjujejo, da skupni stroški teh storitev znašajo 2 672 395 EUR, izdatki za izvajanje ESPG pa 111 350 EUR (kar je 4 % celotnega zneska). Skupni zaprošeni prispevek iz ESPG je 1 809 434 EUR (65 % skupnih stroškov).

Ukrepi | Predvideno število delavcev, ki bodo prejeli pomoč | Predvideni stroški na delavca, ki bo prejel pomoč (v EUR) | Skupni stroški (ESPG in nacionalno sofinanciranje (v EUR) |

Prilagojene storitve (prvi odstavek člena 3 Uredbe (ES) št. 1927/2006) |

Začetna faza in spremljanje ob prehodu iz ene zaposlitve v drugo (startfase en begeleiding 'van werk naar werk) | 512 | 3 583 | 1 834 496 |

Usposabljanje (scholing) | 221 | 3 453 | 763 113 |

Priznavanje predhodnih izkušenj (Erkenning van eerder Verworven Competenties – EVC) | 61 | 1 226 | 74 786 |

Vmesni seštevek prilagojenih storitev | 2 672 395 |

Izdatki za izvajanje ESPG (tretji odstavek člena 3 Uredbe (ES) št. 1927/2006) |

Upravljanje | 27 837 |

Informiranje in obveščanje javnosti | 27 837 |

Nadzor | 55 675 |

Vmesni seštevek izdatkov za izvajanje ESPG | 111 350 * |

Skupni predvideni stroški | 2 783 745 |

Prispevek ESPG (65 % skupnih stroškov) | 1 809 434 |

* Skupni seštevek se ne ujema zaradi zaokroževanja stroškov.

22. Nizozemska potrjuje, da zgoraj navedeni ukrepi dopolnjujejo ukrepe, financirane iz strukturnih skladov, zlasti posebni projekt usposabljanja ESS[6] za delavce in podjetja v sektorju proizvodnje polprevodnikov, katerega izvedba se delo prekriva z obdobjem uporabe sredstev ESPG. Upravni organ za ESPG, ki je tudi upravni organ za ESS, je vzpostavil potrebne postopke nadzora, da bi se odstranilo kakršno koli tveganje dvojnega financiranja.

Datum, ko so se prilagojene storitve za prizadete delavce začele izvajati ali naj bi se začele izvajati

23. Nizozemska je prilagojene storitve za prizadete delavce, vključene v usklajeni sveženj, predlagan za sofinanciranje iz ESPG, začela izvajati 1. oktobra 2009. Zato je ta datum začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

24. Socialni partnerji (FNV Bondgenoten, CNV Bedrijvenbond, De Unie en VHPP) so bili vključeni v pripravo in potrditev svežnja ukrepov. Delodajalec NXP je pristojen za mobilni center. Sindikalne organizacije so zastopane v usmerjevalni skupini, ki je odgovorna za spremljanje napredka ukrepov, in v odboru za spremljanje, ki je odgovoren za spremljanje delovne metode NXT Job in izvajanje socialnega načrta.

25. Nizozemski organi so potrdili, da so ukrepi usklajeni z zahtevami iz nacionalne zakonodaje in zakonodaje Skupnosti o kolektivnem odpuščanju.

Informacije o ukrepih, ki so obvezni na podlagi nacionalne zakonodaje ali kolektivnih pogodb

26. Kar zadeva merila iz člena 6 Uredbe (ES) št. 1927/2006, so nizozemski organi v vlogi:

27. potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja,

28. pokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev,

29. potrdili, da zgoraj navedeni upravičeni ukrepi ne prejemajo pomoči iz drugih finančnih instrumentov Skupnosti.

Sistemi upravljanja in nadzora

30. Nizozemska je Komisijo obvestila, da bodo finančne prispevke upravljali in nadzirali isti organi, ki upravljajo in nadzirajo financiranje iz Evropskega socialnega sklada (ESS) na Nizozemskem. Agencija za zaposlovanje in socialne zadeve („Agentschap SZW“) bo posredniški organ za upravni organ. Glede na to, da bo usklajeni sveženj prilagojenih storitev izvedel NXP, je bil 5. marca 2010 sklenjen sporazum med Ministrstvom za socialne zadeve in NXP-jem, ki določa obveznosti NXP-ja v zvezi z organizacijo in preverljivostjo ustreznih upravnih podatkov.

Financiranje

31. Na podlagi vloge Nizozemske je predlagani prispevek iz ESPG za usklajeni sveženj prilagojenih storitev 1 809 434 EUR, kar pomeni 65 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je dala na voljo Nizozemska.

32. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 pa tudi možnosti za prerazporeditev odobritev Komisija predlaga uporabo sredstev ESPG v zgoraj omenjenem skupnem znesku, ki se dodeli v okviru razdelka 1a finančnega okvira.

33. Po dodelitvi zaprošenega zneska finančne pomoči bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006.

34. S predložitvijo tega predloga za uporabo ESPG namerava Komisija začeti poenostavljeni postopek tristranskih pogovorov, kot določa točka 28 Medinstitucionalnega sporazuma z dne 17. maja 2006, za pridobitev soglasja obeh vej proračunskega organa glede potrebe po uporabi Sklada in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uradni tristranski sestanek.

35. Komisija ločeno pripravi zahtevek za prerazporeditev za vnos posebnih odobritev za prevzem obveznosti in odobritev plačil v proračun za leto 2010, kot zahteva točka 28 Medinstitucionalnega sporazuma z dne 17. maja 2006.

Vir odobritev plačil

36. V trenutnem stanju izvajanja je mogoče predvideti, da odobritve plačil, ki so na voljo v letu 2010 v proračunski postavki 01.0404 „Okvirni program za konkurenčnost in inovacije – Program za podjetništvo in inovacije“, letos ne bodo v celoti uporabljene.

37. Sredstva te proračunske postavke so namreč povezana z izvajanjem finančnega instrumenta tega programa, katerega glavni cilj je olajšati dostop MSP do finančnih sredstev. Obstaja časovni zamik med prenosi na skrbniške račune, ki jih upravlja Evropski investicijski sklad, in izplačili upravičencem. Finančna kriza ima velik učinek na predvidevanja v smislu izplačil za leto 2010. Zato je bila v izogib presežku sredstev na skrbniških računih revidirana metodologija za izračun odobritev plačil ob upoštevanju pričakovanih izplačil. Zato je mogoča prerazporeditev zneska 1 809 434 EUR.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/011 NL/NXP Semiconductors, Nizozemska)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[7] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[8] ter zlasti člena 12(3) Uredbe,

ob upoštevanju predloga Evropske komisije[9],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

(2) Področje uporabe ESPG se je razširilo na vloge, predložene od 1. maja 2009, da bi se vključila pomoč za delavce, ki so postali presežni zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Nizozemska je 26. marca 2010 predložila vlogo za uporabo sredstev ESPG v zvezi s presežnimi delavci v podjetju NXP Semiconductors Netherlands BV. Do 3. junija 2010 je bila dopolnjena z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska 1 809 434 EUR.

(5) Zato je treba uporabiti sredstva ESPG, da se zagotovi finančni prispevek za vlogo, ki jo je predložila Nizozemska –

SKLENILA:

Člen 1

V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 1 809 434 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V ,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] V skladu s tretjim odstavkom člena 3 Uredbe (ES) št. 1927/2006.

[4] Polprevodnik je snov, katere električna prevodnost je med električno prevodnostjo neprevodnika in prevodnika. Je osnovna sestavina različnih elementov elektronskega mikrovezja, ki se uporabljajo v tehnologijah komunikacij, nadzora in odkrivanja ter v računalnikih.

[5] Podatki temeljijo na razvrščanju na letni osnovi iSuppli Corporation.

[6] 2009ESFN451 Stichting Opleidings- en ontwikkelingsfonds voor semiconductor productiebedrijven.

[7] UL C 139, 14.6.2006, str. 1.

[8] UL L 406, 30.12.2006, str. 1.

[9] UL C […], […], str. […].